లాభాల్లోకి దూసుకుపోయిన మార్కెట్లు
- సెన్సెక్స్‌ 517 పాయింట్లు, నిఫ్టి 151 పాయింట్ల మేర ముందుకు
- రెండున్నర నెలల తరువాత ఇదే అత్యత్తమ ట్రేడింగ్‌
- అంతర్జాతీయ పరిణామాలు, డెరివేటివ్స్‌ ముగింపులతో 'కొత్త' జోష్‌
                         ముంబయి: అంతర్జాతీయంగా ప్రతికూల పవనాలు, స్థిరీకరణ తరువాత షేర్ల ధరలు బాగా దిగిరావడంతో మదుపరులు కొనుగోళ్లు జరపడం.. తదితర కారణాలతో సోమవారం మార్కెట్లు లాభాల బాట పట్టాయి. బీఎస్‌ఈ సెన్సెక్స్‌ 517 పాయింట్ల మేర లాభపడి 27,976 పాయింట్ల వద్ద స్థిరపడింది. మరోవైపు ఎన్‌ఎస్‌ఈ సూచీ నిఫ్టి కూడా 151 పాయింట్ల ఎగబాకి 8,493 వద్ద ముగిసింది. మధ్యపూర్వంలో ఏర్పాడిన భౌగోళిక, రాజకీయ పరిణామాల కారణంగా అంతర్జాతీయ మార్కెట్ల దారిలోనే దేశీయ మార్కెట్లు పయనిస్తూ నష్టాలను మూటగట్టుకున్న సంగతి తెలిసిందే. ఈ పరిణామంతో చాలా మంది మదుపరులు అమ్మకాలకు దిగడంతో షేర్ల ధరలు గత కొంత కాలంగా తక్కువ స్థాయికి చేరుకున్నాయి. మార్కెట్లలో స్థిరీకరణ ముగియడంతో మదుపరులు మళ్లీ తక్కువ ధరల వద్ద షేర్లను అందిపుచ్చుకునేందుకు సోమవారం కోనుగోళ్లు జరిపారు. దీంతో మార్కెట్లు లాభాల బాట పట్టినట్లు దలాల్‌ స్ట్రీట్‌ వర్గాలు తెలిపాయి. దీనికి తోడు చైనా సానుకూల ఉద్దీపన అంశంపై ఆసియా మార్కెట్లు లాభాలతో ముగియడం, ఇతర యూరోప్‌ మార్కెట్ల నుంచి అందిన అనుకూల పవనాలు కూడా మదుపరుల సెంటిమెంట్‌ను పెంచాయి. బుధవారం నుంచి కొత్త డెరివేటివ్‌ సీరిస్‌, కొత్త ఆర్థిక సంవత్సరం మొదలు కానున్న నేపథ్యం కూడా మార్కెట్‌ జోష్‌ను పెంచినట్లు విశ్లేషకులు చెబుతున్నారు. దీని ఫలితంగానే మార్కెట్లు సోమవారం లాభాలలో పయనించాయని వారు తెలిపారు. ఒకనొక దశలో సెన్సెక్స్‌ 28000 మార్కును దాటి 28,017.97 పాయింట్ల గరిష్ఠ స్థాయిని తాకింది. గత రెండున్నర నెలల తరువాత సెన్సెక్స్‌ ఈ స్థాయిలో లాభపడడం ఇదే మొదటి సారి. గత జనవరిలో 20న సెన్సెక్స్‌ 522.66 పాయింట్ల మేర లాభపడిన సంగతి తెలిసిందే. బీఎస్‌ఈ సూచీ సెన్సెక్స్‌లోని 30 షేర్లలో 26 లాభాలలోనే పయనించాయి. భారతీ ఎయిర్‌టెల్‌ (3.55%), హెచ్‌డిఎఫ్‌సి (3.52%) సూచిని ముందుండి నడిపించాయి. లాభపడిన ఇతర షేర్లలో ఐటీసీ, యాక్సిస్‌ బ్యాంకు, ఎల్‌ అండ్‌ టీ, కోల్‌ ఇండియా, హెచ్‌డిఎఫ్‌సీ బ్యాంకు, భెల్‌, హీరో మోటార్‌ కార్ప్‌, ఎస్‌బిఐ, ఐసీఐసీఐ బ్యాంకులు ఉన్నాయి.
మీ స్నేహితులకు రికమెండ్ చెయ్యండి